皇馬門將封神 12碼神救碎曼城衞冕夢
2024年04月18日 08:00
東網電視
更多新聞短片
盧連捉路成功,接實貝拿度施華12碼射門。(Getty Images)
歐聯4強出爐!皇家馬德里周四(18日)凌晨8強次回合,作客1比1打和曼城,兩回合激戰210分鐘踢成4比4。互射12碼階段,今場屢救險球嘅皇馬門將盧連再顯神通,連環撲出貝拿度施華同加華度爾射門,助皇馬射贏4比3晉級。皇馬喺4強將會硬撼拜仁慕尼黑,而曼城同阿仙奴齊齊出局後,英超兵團喺今屆歐聯已全軍覆沒。
兩隊首回合踢成3比3,皇馬今場12分鐘就搵到缺口,洛迪高高斯近門連環施射先拔頭籌;曼城落後下群起反攻,艾寧夏蘭特曾頭槌頂中楣,奇雲迪布尼、基亞利殊等都有勁射被盧連瓦解,直到76分鐘終由奇雲迪布尼追平。曼城今場錄得34次埋門,若非盧連作出8次撲救,皇馬都好難捱到互射12碼。
決勝12碼時刻,皇馬先有莫迪歷宴客,不過盧連就繼續神勇,先係捉路成功,「企定定」接實貝拿度施華正中間射門,隨後再擋出加華度爾冇角度嘅施射,皇馬最後有魯迪格射入致勝一球,12碼射贏4比3晉級,連續第4年殺入歐聯4強,將會同拜仁慕尼黑爭入決賽,另一場4強由巴黎聖日耳門鬥多蒙特。
25歲嘅烏克蘭門將盧連,效力皇馬4季都係長坐冷板,今季因泰拔高圖爾斯重傷擔大旗,即用出色表現贏得掌聲,佢賽後更自爆救貝拿度施華12碼嘅秘密:「我哋研究過曼城所有球員嘅12碼,我要冒險揀其中一球留喺中間,好幸福我哋揀中咗!今場全隊都係最佳球員,教練同隊友幫咗我好多。」